b'\n_START_ARTICLE_\nCeneri-Basistunnelen\n_START_PARAGRAPH_\nCeneri-Basistunnelen (CBT) er en jernbanetunnel, som er under bygning i Kanton Ticino i Schweiz. Tunnelen kommer til at f\xc3\xb8re under Monte Ceneri mellem Camorino p\xc3\xa5 Magadino-sletten og Vezia n\xc3\xa6r Lugano. Denne tunnel er endnu en del af Neue Eisenbahn-Alpentransversale, NEAT. N\xc3\xa5r den st\xc3\xa5r f\xc3\xa6rdig, vil Ceneri-Basistunnelen blive en vigtig tilgangsrute til Gotthard-Basistunnelen, da den eksisterende forholdsvis stejle forbindelse over Monte Ceneri hverken er egnet til h\xc3\xb8jhastighedstog eller tunge godstog. En anden tilgangsrute er Luino-forbindelsen langs Lago Maggiore, som er p\xc3\xa5 vej til at blive opgraderet af Italien i forbindelse med \xc3\xa5bningen af Gotthard-Basistunnelen. Begge forbindelser m\xc3\xb8des p\xc3\xa5 Magadino-sletten i den fremtidige Camorino-streng (italiensk: Nodo di Camorino)._NEWLINE_B\xc3\xa5de Gotthart-Basistunnelen og Ceneri-Basistunnelen bygges p\xc3\xa5 kontrakt fra den schweiziske f\xc3\xb8derale regering af Alptransit Gotthard AG. Bygningen af de to enkeltsporede tunneler med en planlagt l\xc3\xa6ngde p\xc3\xa5 15,4 km er begyndt i marts 2006. Den officielle start blev markeret den 2. juni 2006 med nedl\xc3\xa6ggelsen af en grundsten. En unders\xc3\xb8gelsestunnel n\xc3\xa6r Sigirino blev allerede udgravet mellem 1999 og 2003 for at f\xc3\xa5 geologiske oplysninger om klippeformationer p\xc3\xa5 basistunnelens niveau. Ud fra de informationer, der blev indsamlet, blev det besluttet, at kun en lille del skal bores med en tunnelboremaskine, mens resten skal etableres ved hj\xc3\xa6lp af traditionelle spr\xc3\xa6ngningsmetoder._NEWLINE_Ceneri-Basistunnelen vil lette den lokale trafik, prim\xc3\xa6rt mellem de to storbyer Locarno og Lugano, men ogs\xc3\xa5 Bellinzona og Lugano. Rejsetiden med S-banen fra Locarno til Lugano vil falde fra 50 til 22 minutter.\n_START_SECTION_\nFremdrift\n_START_PARAGRAPH_\nDen 11. juni 2009 meddelte bestyrelsen for AlpTransit Gotthard AG, at byggekontrakten for tunnelen var givet til Consorzio Condotte Cossi og var p\xc3\xa5 987 mio. Schweizerfranc. Overfladeinstallationerne byggedes i efter\xc3\xa5ret 2009. Borearbejdet begyndte i for\xc3\xa5ret 2010. Udgravningen forventes afsluttet i 2015. Herefter begynder installationen af jernbanens infrastruktur. Det forventes, at tunnelen kan tages i drift i slutningen af 2019.'